การสำรวจความคิดเห็น เรื่องความรุนแรงที่เกิดขึ้น ต่อนักศึกษาต่างชาติ ในนครเมลเบิร์น
มีการสำรวจความคิดเห็น เกี่ยวกับเรื่องความรุนแรงที่เกิดขึ้น ต่อนักศึกษาต่างชาติในนครเมลเบิร์น ผลที่ได้จากการสำรวจที่ว่านี้ แสดงให้เห็นว่
ในช่วงปีที่ผ่านมามีเหตุการณ์ความรุนแรงเกิดขึ้น ต่อนักศึกษาชาวอินเดียตามเมืองใหญ่ ในออสเตรเลียรวมทั้ง ซิดนี่ย์และเมลเบิร์น รายงานการสำรวจทัศนคติ ของมหาวิทยาลัยวิคตอเรียฉบับนี้กล่าวว่าคนหนุ่มคนสาวชาวต่างชาติ เป็นจำนวนมากรู้สึกไม่ปลอดภัยในนครเมลเบิร์น ผู้ที่ร่วมตอบแบบสอบถามที่ว่านี้ เป็นนักศึกษาชาวเอเชียมากกว่า500คน ประมาณครึ่งหนึ่งกล่าวแสดงความเชื่อว่า เชื้อชาติหรือศาสนาของตน ทำให้ตนตกเป็นเป้าการโจมตีได้ รายงานฉบับนี้ยังระบุด้วยว่ามีปัจจัยอีกหลายอย่าง ที่ทำให้นักศึกษาต่างชาติตกอยู่ในสภาพอันตรายซึ่งรวมทั้งการที่ต้องใช้รถประจำทาง และบ้านที่พักก็อยู่ในเขตที่ยากจนของเมลเบิร์น แต่ที่กำหนดลงไปได้ยากกว่านั้น คือความจูงใจที่ให้เกิดการทำร้ายนักศึกษาชาวต่างชาติ รองศาสตราจารย์ MicheleGrossman ผู้ร่วมเขียนรายงานฉบับนี้ กล่าวว่า ยังจะต้องวิเคราะห์กันต่อไปอีกว่าการรังเกียจผิว มีส่วนเกี่ยวข้องอย่างไรบ้างกับการทำร้ายที่เกิดขึ้น อาจารย์ผู้นี้กล่าวว่า เจ้าหน้าที่ตำรวจบางรายที่ร่วมการสำรวจความคิดเห็นเล่าว่า ในขณะที่การโจมตีทำร้าย อาจจะเริ่มต้นแบบฉวยโอกาสจี้ปล้นหรือทำร้ายร่างกายแต่บางครั้งเป็นไปได้ว่า อาจมีความรู้สึกเรื่องการรังเกียจผิว เข้าไปปะปนอยู่ด้วยซึ่งทำให้ผู้ถูกทำร้ายรู้สึกถูกเหยียดหยาม ไม่มีแรงต่อสู้ นักวิชาการที่ดำเนินการสำรวจ ยังได้สัมภาษณ์เจ้าหน้าที่รัฐบาลตำรวจ และผู้แทนของวงการศึกษาด้วย นักศึกษาที่ร่วมการสำรวจบางรายกล่าวว่าตำรวจในนครเมลเบิร์นไม่เป็นที่พึ่ง และบางคนเป็นผู้รังเกียจผิว และรัฐบาลรัฐวิคตอเรียกล่าวว่ากำลังทำงานกับตำรวจ เพื่อให้นักศึกษามีความรู้สึกปลอดภัยมากขึ้น ความรุนแรงและปัญหาเรื่องการรังเกียจผิว ที่เป็นที่กล่าวขวัญกันอยู่ในทั้งในนครเมลเบิร์นและซิดนี่ย์ขณะนี้ สืบเนื่องมาจากการทำร้าย และการฆาตกรรมนักศึกษาชาวอินเดีย ที่เกิดขึ้นในเมืองทั้งสองในช่วงปีที่ผ่านมา กลุ่มนักศึกษาชาวอินเดียกล่าวหาว่า ทางการออสเตรเลียไม่ปราบปรามกลุ่มคนที่แสดงความรังเกียจผิว ในขณะที่เจ้าหน้าที่สืบสวนคิดว่า การทำร้ายโจมตีบางรายอาจ จะมีเรื่องการรังเกียจผิวเป็นความจูงใจแต่ส่วนใหญ่แล้ว เป็นเรื่องอาชญากรจี้เหยื่อ ที่เดินทางคนเดียวตอนดึกเพื่อแย่งชิงคอมพิวเตอร์ โทรศัพท์มือถือ และเงินสด เหตุการณ์ที่เกิดขึ้น มีส่วนในการทำให้ความสัมพันธ์ทางการทูตระหว่างอินเดียกับออสเตรเลียตึงเครียดขึ้น